
מושב שלישי




פרוטוקול מס' 259
מישיבת ועדת החוקה חוק ומשפט
יום שלישי, כ' בשבט התשס"א (13 בפברואר 2001), שעה 12:30


נכחו:

חברי הוועדה:	אמנון רובינשטיין – היו"ר
	קולט אביטל
	זבולון אורלב
	שאול יהלום
	ענת מאור



מוזמנים:	עו"ד יהושע שופמן	- משנה ליועץ המשפטי לממשלה
	עו"ד סיגל קוגוט	- משרד המשפטים
	עו"ד יעל אביר	- יועמ"ש, אגף המכס, משרד האוצר
	עו"ד רון דול	- יועמ"ש, נציבות שירות המדינה
	דפנה גוטנברג-אבני	- הלשכה המשפטית, נציבות שירות המדינה




יועץ משפטי:          שלמה שהם	

מנהלת הוועדה:      דורית ואג

קצרנית:                  אביגיל זכאי




סדר היום:     הצעת חוק שירות המדינה (סיווג פעילות מפלגתית ומגבית כספים)
                       (תיקון מס' 3) (חברות בגוף בוחר), התשס"א-2000 – של חה"כ ענת מאור
                       וזבולון אורלב -  אישור לקריאה שניה ושלישית - הצבעה


הצעת חוק שירות המדינה (סיווג פעילות מפלגתית ומגבית כספים)
(תיקון מס' 3) (חברות בגוף בוחר), התשס"א-2000

היו"ר אמנון רובינשטיין:

	אני פותח את ישיבת הוועדה.  הנושא הוא הצעת חוק שירות המדינה (סיווג פעילות מפלגתית ומגבית כספים)(תיקון מס' 3), התשס"א-2000, שיזמו חברי הכנסת ענת מאור וזבולון אורלב.

ענת מאור:

	 האמת היא ששמריהו בנצור הוא היוזם הראשון.

היו"ר אמנון רובינשטיין:

	הצעת החוק הזאת היא פרי פשרה עם נציבות שירות המדינה ועל דעת משרד המשפטים. כפי שהתפרסמה בחוברת הכחולה היא עברה בקריאה הראשונה.  אנחנו דנים בהכנה לקריאה שניה ושלישית.  בבקשה, חברת-הכנסת מאור.

ענת מאור:

	 אני רוצה להודות על זה שהנושא מגיע לדיון.  כבר אמרנו את כל הנימוקים  ושמענו גם את המתנגדים. אני רוצה לומר שאני עומדת מאחורי העקרון של החוק.

	העלינו בחוק שני דברים שבסוף לא התממשו:  1.  מחשש לפרצות הסכמנו לצמצם בענין, על דעת שני המציעים, רק לסקטורים מקצועיים ברורים כמו מורים, מורות ואחיות.  אני מבינה שלא נמצא לזה פתרון והנושא פתוח.  אם לא יהיה פתרון אני בהחלט עומדת מאחורי ההצעה הזאת.

	2.  הראינו שיש פרצות רבות שהן הבעייתיות ולצערי זה לא נכנס לחוק כמו חברים במועצות הדתיות, נבחרים ברשויות המקומיות.  הלכו אל הגננת אבל שכחו את מנהל מחלקת החינוך בתל-אביב, בירושלים או בבני-ברק.  

	אם ניתן היה להכניס זאת לפני הקריאה השניה והשלישית כדי למנוע פרצות הייתי שמחה;  אם זה מאוחר מדי, נגיש הצעת תיקון נפרדת.

היו"ר אמנון רובינשטיין:

	בבקשה, חבר-הכנסת אורלב.

זבולון אורלב:

	 חברת-הכנסת ענת מאור ואני מבקשים לאשר את החוק כמות שהוא בקריאה שניה ושלישית.  בזמנו החקיקה כנראה היתה חפוזה ולא לקחה בחשבון שמחוץ לעובדי מדינה יש עובדי ציבור רבים שהשררה והכוח השלטוני שבידיהם אינם פחותים מהכוח והשררה שיש לגננת בקרית-שמונה, שהיא עובדת מדינה, או מהשרת של בית-המשפט המחוזי בתל-אביב, או עובד ניקיון בבית-החולים בבאר-יעקב;  לעומת זאת, מנכ"ל עיריית ירושלים ששולט על כ-6,000 עובדים לא נכלל פה.

	אנחנו מודיעים באופן הצהרתי שבדעתנו להגיש הצעת חוק כדי שהחוק המטפל בסיווג פעילות מפלגתית ומגבית כספים על עובדי מדינה בהיבט של פעילות פוליטית יורחב גם על סקטורים נוספים בשירות הציבורי כמו שצוין כאן בחלק המוניציפלי, אני חושב שזה צריך לחול גם על המוסדות להשכלה גבוהה, על המוסדות הלאומיים וכו'.  אם אנחנו רוצים להרחיק את הפוליטיזציה והמפלגתיות ושמחננו יהיה טהור ראוי לחשוב על כך.  כנראה עוד היום נשתדל להגיש הצעת חוק לשולחנה של הכנסת כדי להבהיר קבל עם ועולם להיכן פנינו.

היו"ר אמנון רובינשטיין:

	בבקשה, נציגת משרד המשפטים.

עו"ד סיגל קוגוט:

	עשינו טעות אחת כשלכל היתר אנחנו מסכימים.  בהגדרה "גוף בוחר" מחקנו את המלים "או גוף מדיני".  אקרא את סעיף 3א ואסביר למה לא צריך למחוק את המלים האלה.  

	"בסעיף זה 'גוף בוחר' , גוף שאחד מתפקידיו לבחור מועמדים לכנסת או לכהונת ראש ממשלה" – או שורה נוספת של תפקידים – "למעט בחירות ישירות שבהן משתתפים כלל החברים של מפלגה או גוף מדיני".  פריימריס יש גם בגוף מדיני שבוחר נציגים לסוכנות היהודית ואם נמחק זאת תישאר רק מפלגה.  לכן צריך להשאיר את הסעיף כמות שהוא.

היו"ר אמנון רובינשטיין:

	בסדר.

	בבקשה, מר שופמן.

עו"ד יהושע שופמן:

	לגבי ההרחבה צריך לזכור שזה חוק שירות המדינה.  זה מסוג ההרחבות שישפיעו על כל החוק ולא רק על הסעיפים האלה.

זבולון אורלב:

	 היום זה  רק על ארבע הדרגות הגבוהות בשירות המדינה וזה אבסורד. זה צריך להיות גם על ארבע הדרגות הגבוהות בשלטון המקומי. 

היו"ר אמנון רובינשטיין:

	אני מציע שתתייעצו עם נציב שירות המדינה לגבי החוק החדש.

	בבקשה, נציג נציבות שירות המדינה.

עו"ד רון דול:

	עקרונית אנחנו בעד ההרחבה הזאת.  יש לנו הצעה בענין הזה אבל מפאת הדחיפות של הענין מבחינתכם החלטנו לא לעשות זאת בשלב הזה. 

	אני רוצה לציין שיש פה טעות דפוס.  בסעיף קטן (4) כתוב:  "בסעיף קטן (ד), בסופו יבוא 'מי שהופסקה חברותו כאמור לא יוכל להיות חבר באותו גוף בוחר'" פה אני רוצה להוסיף:  כל עוד הוא עובד מדינה ולמשך תקופה של ארבע שנים.

עו"ד סיגל קוגוט:

	כתוב בסוף "אלא אם כן הפסיק להיות עובד המדינה קודם לכן".

עו"ד רון דול:

	הכוונה היא שכל עוד הוא עובד מדינה הוא לא יחזור להיות חבר בגוף הבוחר.

עו"ד יהושע שופמן:
	
אם הוא הפסיק הוא יכול להיות חבר בגוף הבוחר גם אחרי שנה.

עו"ד רון דול:

	אז בשביל מה ארבע שנים?

עו"ד יהושע שופמן:

	אחרת זו הגבלה לנצח.

היו"ר אמנון רובינשטיין:

	שלמה שהם יקרא את הסעיף.

שלמה שהם:

	סעיף קטן (ד) שאותו מתקנים אומר:  "מי שבהיותו חבר בגוף נתמנה להיות עובד מדינה, תיפסק כהונתו כחבר בגוף הבוחר עם מינויו."

שאול יהלום:

	 על איזה דרגות אתה מדבר?

עו"ד סיגל קוגוט:

	על כל הדרגות.

שלמה שהם:

	בסוף אתה מוסיף:  "מי שהופסקה חברותו כאמור" – אם הוא היה חבר בגוף הבוחר וחברותו הופסקה במקום אחר –  "לא יכול להיות חבר באותו גוף בוחר משך 4 שנים מיום מינויו".

היו"ר אמנון רובינשטיין:

	למה 4 שנים?

שאול יהלום:

	 אם הוא ב-4 הדרגות העליונות ואחרי 4 שנים, הוא יכול בשנה החמישית להיות חבר בגוף הבוחר.

זבולון אורלב:

	 כל עוד הוא ב-4 הדרגות הגבוהות הוא איננו יכול להיות חבר בגוף הבוחר.  מיום שהוא הפסיק להיות ב-4 הדרגות הגבוהות כעובד מדינה הוא רשאי להיות בגוף הבוחר.

עו"ד סיגל קוגוט:

	4 שנים לא נקבעו לגבי הדרגות.  המטרה של הסעיף הזה היא למנוע מצב שבו שר נבחר על-ידי אדם ואחר-כך השר מצ'פר אותו בזה שהוא ממנה אותו.

שאול יהלום:

	 לשרת בבית-ספר?

עו"ד סיגל קוגוט:

	כן.

שאול יהלום:

	 אז אני מציע לבטל את זה, זו שטות.

עו"ד סיגל קוגוט:

	זה היה תיקון של חבר-הכנסת אמנון רובינשטיין בעקבות ועדות ציבוריות.  אנחנו אומרים שזה לא נראה בסדר כאשר אדם יהיה חבר בגוף בוחר ולא יוכל להצביע.  את זה אנחנו מתקנים.  המטרה המקורית של התיקון היא להבחין בין מצב שבו עובד מדינה הוא גם עובד מדינה וגם חבר מפלגה, לבין אדם שהוא חבר מפלגה, חבר גוף בוחר ולא חלק משירות המדינה וכתמורה להצבעתו הוא מקבל תפקיד בשירות המדינה.   היום הסעיף קובע שמי שחבר בגוף בוחר ואחר-כך מתמנה לשירות המדינה, פוקעת חברותו בגוף הבוחר, לא בשירות המדינה.

זבולון אורלב:

	גם אם הוא לא ב-4 הדרגות הגבוהות.

עו"ד סיגל קוגוט:

	נכון, כל עובד מדינה.

שאול יהלום:

	 זה אבסורד.  נניח שהמפד"ל באופוזיציה, אין לי שר, אני חבר בגוף הבוחר, אני בדרגה ג'.  אני ניגש למכרז בדרגה הכי נמוכה ומתקבל למכרז.

קולט אביטל:

	במכרז זה בסדר.

שאול יהלום:

	 מייד אני צריך להתפטר.

היו"ר אמנון רובינשטיין:

	הנקודה הזאת עלתה ואז הוחלט שאי-אפשר להבחין בין קואליציה לבין אופוזיציה כי גם לחברי כנסת יש השפעה.

שאול יהלום:

	 הסעיף הזה מדבר על כל הדרגות חוץ מ-4 הדרגות הגבוהות.  אדם פוטר ממקום עבודתו בכנסת, היה עוזר פרלמנטרי.  במקרה התפנתה המשרה של השמש של בית-הספר לעובדי הוראה והוא עובר מכרז.  הוא לא מכיר אף שר משרי הממשלה.  באותו יום הוא מפסיק להיות חבר בגוף הבוחר לארבע שנים.

היו"ר אמנון רובינשטיין:

	זה החוק הקיים.

שאול יהלום:

	 לכן אני מציע לתקן את זה.

היו"ר אמנון רובינשטיין:

	יש לי בעיה טכנית.  זה עבר כך בקריאה ראשונה.  מה שאתה מציע נועד לשנות מצב שקיים 10 שנים.  אבל אני לא יכול לעשות את זה.

זבולון אורלב:

	 אני מסכים שיש פה אבסורד אבל אי-אפשר לתקן את כל האבסורדים.  למה?  בחוק הקיים הוא בכלל לא יכול להיות, על-פי התיקון אחרי תקופת צינון של 4 שנים הוא יכול להיות.

שאול יהלום:

	 לפי החוק הקיים הוא יכול להיות, הוא בדרגה הנמוכה, הוא רק לא יכול להצביע.

היו"ר אמנון רובינשטיין:

	 בחוק המקורי הקיים היום כל חבר מרכז שהתמנה לכל דרגה בשירות המדינה מפסיק להיות חבר מרכז.  אגב, זה גם דבר שהוסיפו אותו בוועדת החוקה לפני 15 שנה.  זה לא עלה לדיון בקריאה ראשונה.  אם רוצים לבטל את זה צריך הצעת חוק נפרדת.  אולי זה לא צודק, אני לא יודע, מפני שזה סייג לתורה.  השרת יסבול, אותם פקחים שהשר מינה יסבלו.

קולט אביטל:

	יש הבדל בין משרה שאליה אתה מתמנה בכוח פרוטקציה זו או אחרת, לבין מכרז.  במכרז אדם עובר בחינה ולכן זה לא צריך לחול עליו.

שאול יהלום:

	 אבל זה חל.

היו"ר אמנון רובינשטיין:

	ייתכן שצריך לשנות את החוק בכלל אבל זו לא הצעת החוק של חברי הכנסת ענת מאור וזבולון אורלב.

ענת מאור:

	 אנחנו מנועים מלעסוק בזה כי זה נושא חדש.   לגבי התוכן, אני מוצאת הרבה דברי טעם גם בחוק המקורי.  אין ספק שמה שהעלה פה חבר-הכנסת יהלום הוא אבסורד אבל הרוב ממונים בשירות הציבורי אחרי שיש שרים ואחרי שהשרים ממנים.

שאול יהלום:

	 נניח שחברת מרכז מרצ היא סטודנטית בסמינר הקיבוצים.  היא גמרה ללמוד והיא הולכת להיות מורה.  אז מה, היא צריכה לעזוב את המרכז?

זבולון אורלב:

	 לפי החוק ההוא היא לא יכלה להיות חברת מרכז לעולם ועד, בתיקון הזה רק בארבע השנים הראשונות.

היו"ר אמנון רובינשטיין:

	אני מציע שבהתייעצות עם חברי הכנסת ענת מאור וזבולון אורלב עם נציבות שירות המדינה תגישו הצעת חוק כוללת ונביא אותה לוועדה.

זבולון אורלב:

	 חשוב לנו שהחוק הזה יגיע בהסכמה רחבה.

עו"ד רון דול:

	אני בכל זאת חושב שצריך להכניס תיקון ניסוחי בסעיף קטן (ד) ולומר:  מבלי לגרוע מן האמור בסעיף זה.

היו"ר אמנון רובינשטיין:

	אני מעמיד להצבעה את נוסח החוק בקריאה שניה ושלישית עם התיקון של משרד המשפטים ושל נציבות שירות המדינה.  מי בעד?

הצבעה
הצעת החוק אושרה

היו"ר אמנון רובינשטיין:

	הצעת חוק שירות המדינה (סיווג פעילות מפלגתית ומגבית כספים) (תיקון מס' 3) (חברות בגוף בוחר), התשס"א-2000 עוברת לקריאה שניה ושלישית.

	תודה רבה.


הישיבה ננעלה בשעה 13:00






















